खेल-खेल में बच्चों की पढ़ाई मजेदार बनाई; लर्निंग बुक्स, चार्ट्स और फ्लैशकार्ड्स से स्क्रीन फ्री एजुकेशन
मैं सजनी कछवाहा और तनुश्री खन्ना, दोनों नोएडा में रहती हैं। हमारे बच्चों की दोस्ती हुई तो हम भी दोस्त बन गए। देखते ही देखते दोस्ती इतनी मजबूत बनी कि अब हम बिजनेस पार्टनर हैं। हम दोनों बच्चों के लिए ऐसा लर्निंग मटीरियल बना रहे हैं जिससे बच्चा पढ़ने से बचता नहीं, पढ़ाई उसे डराती नहीं। 
मैं सजनी कछवाहा और तनुश्री खन्ना, दोनों नोएडा में रहते हैं। हमारे बच्चों की दोस्ती हुई तो हम भी दोस्त बन गए। देखते ही देखते दोस्ती इतनी मजबूत बनी कि अब हम बिजनेस पार्टनर हैं। हम दोनों ऐसा लर्निंग मटीरियल बना रहे हैं जिससे बच्चा पढ़ने से बचता नहीं, पढ़ाई उसे डराती नहीं।
चूंकि हम खुद टीचर और मां हैं इसलिए बाकी पेरेंट्स की दिक्कतों को समझते हुए हमने लर्निंग को कुछ ऐसा बनाने की सोची जिसे बच्चे पढ़ाई एंजॉय कर सकें और पेरेंट्स की चिंता छूमंतर हो जाए।
हमने लर्निंग को मजेदार बनाने के लिए कुछ बुक्स लिखी, फ्लैशकार्ड बनाए, जिससे बच्चे खेल-खेल में चीजों को सीखें, समझें और मोबाइल-टीवी या लैपटॉप से दूर स्क्रीन फ्री एजुकेशन हासिल करें। 2021 में हमने इस बिजनेस आइडिया पर काम करना शुरू किया और लगभग एक साल की मेहनत के बाद 2022 में अपने प्रॉडक्ट्स लॉन्च किए।
हम अपने सफर के बारे में आगे भी बताएंगे लेकिन इस पोल पर अपनी राय साझा करते चलें.. 
बच्चों के जरिए हुई हमारी दोस्ती
सजनी: मैं 2017 में तनुश्री से मिली थी। हमारे बच्चे दोस्त बने तो उनके जरिए हमारी मुलाकात हुई। हमारी सोच इतनी मिलती थी कि 3-4 महीने में ही हमारी दोस्ती गहरी हो गई। लगा कि जैसे हम एक-दूसरे को बहुत पहले से जानते हैं। तब मैं हाउसवाइफ थी और तनुश्री स्कूल में पढ़ा रही थी।
तनुश्री: जब हम एक-दूसरे के घर गए तो हमें अपना फैमिली बैकग्राउंड भी एक--दूसरे से काफी हद तक मिलता-जुलता लगा। मेरी फैमिली का गाजियाबाद में एक स्कूल है और सजनी की फैमिली यूं तो वकीलों की है लेकिन इसके बावजूद वो लोग दिल्ली में अपने एनजीओ के तहत 2 स्कूल चला रहे थे।
सजनी ने बिजनेस करने का दिया सजेशन
चूंकि हम दोनों मां हैं और बच्चों को पढ़ाना हमारा काम हैं तो हमने सोचा कि जब हम बच्चों से पढ़ाई करने की सीधी बात करते हैं तो वे बहाना बनाने लगते हैं इसलिए क्यों न हम उन्हें खेल-खेल में पढ़ाएं।
सजनी का आइडिया था कि क्यों न हम कुछ ऐसा लर्निंग मटीरियल तैयार करें जिससे बच्चों के लिए पढ़ाई बोरिंग न बने और पढ़ने में उन्हें मजा आए और फिर यही हमारा बिजनेस मॉडल बन गया। हमने 2022 में ‘लिटिल हैंड्स बिग हार्ट्स’ नाम से कंपनी की शुरुआत की।
आसान नहीं था लोगों को समझाना
जब दो महिलाएं मिलकर बिजनेस करती हैं तो लोग उन्हें गंभीरता से नहीं लेते। हमारे साथ भी ऐसा हुआ। हम दोनों के लिए ही बिजनेस करना नई बात थी। हमें बिजनेस करने के बारे में नहीं पता था। हम सिर्फ इतना जानते थे कि बच्चे पढ़ाई से भागते हैं लेकिन उन्हें खेल-खेल में बहुत कुछ सिखाया जा सकता है। बिजनेस शुरू करने के लिए किन बातों की समझ होना जरूरी है, किताबों की प्रिंटिंग कैसे होती हैं, लर्निंग मटीरियल की पैकिंग कैसे करनी है जिसे वह कोरियर के जरिए कस्टमर के पास सुरक्षित पहुंचे।
यह सब हमने गलतियां करके ही सीखा। एक दिन हमारी मुलाकात एक बिजनेस वुमन से हुई। उन्होंने ही हमें समझाया कि जो भी काम करो कॉन्फिडेंस के साथ करो। अपने प्रोडक्ट को तर्क के साथ कस्टमर के सामने लाओ। हमारी मेहनत रंग लाई और आज हमारे बनाए बच्चों के लर्निंग मटीरियल की सब जगह तारीफ हो रही है।
लर्निंग मटीरियल ठीक है या नहीं, इसकी रिसर्च के लिए जर्मनी गए
बिजनेस करना आसान काम नहीं। यह हमारे लिए एक बड़ा टास्क था। ‘लिटिल हैंड्स बिग हार्ट्स’ का लर्निंग मटीरियल तैयार करने से पहले हमने डिजाइन और कंटेंट जैसी कई बातों पर रिसर्च की और फिर अपना काम शुरू किया। रिसर्च में 1 साल लग गया। हमारा बनाया गया लर्निंग मटीरियल पेरेंट्स और बच्चों को पसंद आएगा कि नहीं, यह बच्चों के लिए फायदेमंद होगा या नहीं, इस तरह के कई सवाल हमारे मन में उठते। अपने काम को खुद परखने के लिए हम लोग जर्मनी गए। जर्मनी में एक फेयर लगता है जिसका नाम Spielwarenmesse 2023 है।
यह दुनिया का सबसे बड़ा मेला है जहां बच्चों को खेल--खेल में सिखाने के लिए खिलौने, गेम्स और कई तरह के लर्निंग मटीरियल को देखा जा सकता है। वहां जाकर हमने देखा कि दुनिया के अलग-अलग देश बच्चों के लिए किस तरह का लर्निंग मटीरियल बना रहे हैं। क्या हमारा लर्निंग मटीरियल भारतीय बच्चों के लिए होते हुए भी उस लेवल का है या नहीं। क्या वह इंटरनेशनल लेवल का है?
वहां जाकर हमें तसल्ली भी मिली और खुशी भी हुई कि हम जो लर्निंग प्रोडक्ट बच्चों के लिए बना रहे हैं वह ठीक था। हमने महसूस किया कि हमारे प्रोडक्ट न केवल भारतीय बाजार के लिए बल्कि ग्लोबल मार्केट के हिसाब से हैं। इसलिए 2024 में हम जर्मनी के नूरेमबर्ग में लगने वाले मेले में हिस्सा लेंगे।
सुबह 7 से रात 2 बजे तक काम में लगे रहते 
लिटिल हैंड्स बिग हार्ट की लॉन्चिंग से पहले हम रात दिन काम में जुटे रहे। सुबह 7 बजे ऑफिस पहुंचते थे और रात 2 बजे तक वही रहकर काम करते। हम बिल्कुल बच्चों की तरह सोचने लगे थे। हम दोनों ने खुद को ऑफिस में बंद कर लिया था। यहां तक की खुद की फैमिली और बच्चों को भी भूला बैठे थे।
यह मेहनत का ही नतीजा है कि यह काम भले ही हम दोनों ने मिलकर शुरू किया लेकिन अब हमारे साथ 10 और लोग जुड़ गए हैं। आज हम 15 से ज्यादा लर्निंग मटीरियल बना चुके हैं। हमारा लर्निंग मटीरियल देहरादून, दिल्ली और नोएडा के कुछ एनजीओ स्कूल, अमेजन और बुक स्टोर्स पर मौजूद है।
फाइनेंस छोड़कर बीएड किया
तनुश्री: मैंने फाइनैंस में एमबीए किया है। मैं 5 साल कॉर्पोरेट सेक्टर में जॉब भी कर चुकी हूं। जॉब के सिलसिले में कई शहरों में रही लेकिन जब शादी हो गई तो दूसरे शहर में नौकरी करना आसान नहीं था इसलिए जॉब छोड़ दी। 2010 में मैंने फैमिली का स्कूल जॉइन किया और शादी के बाद बीएड की पढ़ाई भी की। 2 साल का कोर्स पूरा होने से कुछ दिन पहले ही मैं मां भी बन गई। बीएड का लास्ट सेमिस्टर का एग्जाम देते हुए मैं अपने बेबी को भी देख रही थी। यह एक मुश्किल वक्त था लेकिन फैमिली सपोर्ट से मैंने अपनी पढ़ाई पूरी की और फुलटाइम टीचिंग प्रोफेशन में कदम रखा।
बतौर टीचर मैंने एजुकेशन को अलग नजरिए से देखना शुरू किया। कई टूल्स और एक्टिविटीज की मदद से बच्चों के लिए पढ़ाई को कैसे मजेदार बनाया जा सकता है, इसके बारे में सोचा।अब मैं अपनी तरह बाकी पेरेंट्स की मदद कर रही हूं ताकि उनके बच्चे पढ़ाई से जी न चुराएं।
अहमदाबाद से दिल्ली आना आसान नहीं था
सजनी: मैं अहमदाबाद से हूं। वहीं से मैंने लॉ की पढ़ाई की। मैं अपने हस्बैंड से उसी दौरान मिली। वो दिल्ली के थे। मैंने कुछ समय तक अहमदाबाद हाईकोर्ट में प्रैक्टिस की। लेकिन शादी होने के बाद दिल्ली आ गई। यहां भी हाईकोर्ट में प्रैक्टिस की। बेबी होने के बाद मैंने काम से ब्रेक लिया। 4 साल तक मैंने कोई काम नहीं किया। हालांकि काम छोड़ने का मेरा खुद का फैसला था लेकिन मेरे ससुराल में सभी वकील हैं तो आसपास का माहौल देखकर मैं बेहद परेशान होती। मुझे लॉ प्रैक्टिस न करने का दुख होता। मेरी साथ पढ़ी लड़कियां लॉ में आगे बढ़ रही थी लेकिन मैं घर पर थी। दूसरी तरफ मैं यह भी सोचती कि अगर काम भी करूंगी तो वकालत करने का टाइम मेरे पास नहीं होगा क्योंकि प्रैक्टिसिंग लॉयर का काम बहुत समय मांगता है।
मैंने अपनी फैमिली की एनजीओ ‘स्वाति’ में काम करना शुरू किया और महसूस किया मैं बच्चों के लिए ही काम करने के लिए बनी हूं। बच्चों के साथ होती तो बहुत अच्छा लगता। बच्चों की एजुकेशन पेरेंटिंग में एक अहम हिस्सा है। इस बात को महसूस करते हुए मैंने तय किया कि एजुकेशन के क्षेत्र में ही मैं काम करूंगी, दूसरे पेरेंट्स की मदद करूंगी जिससे हम अपने बच्चों को ब्राइट फ्यूचर दे सकें। मेरी इस सोच को मेरी मां और सासुमां से बल मिला। वे मेरी ताकत बनीं।